SL Uradni list Evropske unije L 31/51

IZVEDBENI SKLEP KOMISIJE (EU) 2016/159

z dne 4. februarja 2016

o določitvi postopkov za predložitev vlog za nepovratna sredstva in zahtevkov za plačilo ter povezanih informacij glede nujnih ukrepov v zvezi s škodljivimi organizmi na rastlinah iz Uredbe (EU) št. 652/2014 Evropskega parlamenta in Sveta

(notificirano pod dokumentarno številko C(2016) 524)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) št. 652/2014 Evropskega parlamenta in Sveta z dne 15. maja 2014 o določbah za upravljanje odhodkov v zvezi s prehransko verigo, zdravjem in dobrobitjo živali ter v zvezi z zdravjem rastlin in rastlinskim razmnoževalnim materialom, spremembi direktiv Sveta 98/56/ES, 2000/29/ES in 2008/90/ES, uredb (ES) št. 178/2002, (ES) št. 882/2004 in (ES) št. 396/2005 Evropskega parlamenta in Sveta, Direktive 2009/128/ES Evropskega parlamenta in Sveta in Uredbe (ES) št. 1107/2009 Evropskega parlamenta in Sveta ter razveljavitvi sklepov Sveta 66/399/EGS in 76/894/EGS ter Odločbe Sveta 2009/470/ES (1), in zlasti člena 36(5) Uredbe,

ob upoštevanju naslednjega:

(1) V skladu s členom 16(1) Uredbe (EU) št. 652/2014 se nepovratna sredstva lahko dodelijo državam članicam za nujne ukrepe, ki se izvedejo zaradi potrditve navzočnosti enega od škodljivih organizmov iz člena 17 navedene uredbe.

(2) V skladu s členoma 1 in 2 Izvedbenega sklepa Komisije 2014/917/EU (2) države članice Komisiji pošiljajo uradna obvestila o izbruhih škodljivih organizmov. Informacije, poslane v uradnem obvestilu, se štejejo za predhodne informacije v zvezi z izbruhom škodljivega organizma.

(3) Da bi zagotovili dobro finančno poslovodenje in hitro pridobili informacije o ukrepih držav članic za obvladovanje škodljivih organizmov, je primerno določiti datume, do katerih morajo države članice predložiti vloge za nepovratna sredstva in zahtevke za plačilo, ter opredeliti informacije, ki jih je treba zagotoviti. Zlasti bi bilo treba zagotoviti začetne in posodobljene ocene nastalih odhodkov držav članic.

(4) Treba je opredeliti menjalni tečaj za finančne ocene in zahtevke za plačilo držav članic, ki ne uporabljajo eura kot nacionalne valute.

(5) Ukrepi iz tega sklepa so v skladu z mnenjem Stalnega odbora za rastline, živali, hrano in krmo –

SPREJELA NASLEDNJI SKLEP:

Člen 1

Predhodne informacije o ocenjenih stroških

Za dodelitev finančnega prispevka Unije države članice v roku dveh mesecev po uradni potrditvi navzočnosti škodljivega organizma iz člena 17 Uredbe (EU) št. 652/2014 predložijo predhodne informacije v zvezi z izbruhom škodljivega organizma. Uradna obvestila Komisiji, kot so opisana v členih 1 in 2 Izvedbenega sklepa 2014/917/EU, se štejejo za takšne predhodne informacije.

Države članice najpozneje v šestih mesecih po uradni potrditvi navzočnosti škodljivega organizma Komisiji predložijo vlogo za nepovratna sredstva v skladu s členom 16(1) Uredbe (EU) št. 652/2014, pri čemer uporabijo elektronski dokument, pripravljen v skladu s predlogo iz Priloge I k temu sklepu.

Vloga vsebuje naslednje informacije:

(a) ocenjene operativne stroške iz člena 18(1)(a) Uredbe (EU) št. 652/2014;

(b) ocenjene stroške naročil storitev tretjih oseb iz člena 18(1)(b) Uredbe (EU) št. 652/2014;

(c) ocenjene stroške nadomestila lastnikom in izvajalcem dejavnosti iz člena 18(1)(c) Uredbe (EU) št. 652/2014;

(d) kadar je to ustrezno, ocenjene druge stroške, ki so nujni za izkoreninjenje škodljivega organizma, iz člena 18(1)(e) Uredbe (EU) št. 652/2014, skupaj z ustrezno utemeljitvijo.

Države članice vsake tri mesece po predložitvi informacij iz drugega odstavka predložijo posodobljene informacije o stroških iz navedenega odstavka.

Vloge za nepovratna sredstva za ocenjene stroške, ki so nujni za izkoreninjenje in/ali zadrževanje škodljivega organizma, v zvezi s katerim je bila poslana vloga že v prejšnjih koledarskih letih, bi morale vsebovati posodobljeno različico Priloge I k temu sklepu.

Člen 2

Zahtevki za plačilo

Države članice v šestih mesecih po izteku roka, določenega v letnem sklepu o financiranju, ali potrditvi izkoreninjenja in/ali zadržanja škodljivega organizma, kar nastopi prej, Komisiji predložijo:

(a) zahtevek za plačilo nastalih upravičenih stroškov, pri čemer uporabijo elektronski dokument, pripravljen v skladu s predlogo iz Priloge II k temu sklepu;

(b) tehnično poročilo v skladu s Prilogo III k temu sklepu.

Člen 3

Menjalni tečaj

Kadar so zneski ocenjenih stroškov ali nastalih odhodkov države članice v valuti, ki ni euro, zadevna država članica te zneske pretvori v eure, pri čemer uporabi zadnji menjalni tečaj, ki ga določi Evropska centralna banka pred prvim dnem v mesecu, v katerem država članica predloži vlogo za nepovratna sredstva.

Člen 4

Uporaba

Ta sklep se uporablja v zvezi z izbruhi škodljivega organizma, o katerih je bila Komisija uradno obveščena od 1. januarja 2016.

Člen 5

Naslovniki

Ta sklep je naslovljen na države članice.

V Bruslju, 4. februarja 2016 Za Komisijo Vytenis ANDRIUKAITIS Član Komisije

(1) UL L 189, 27.6.2014, str. 1.

(2) Izvedbeni sklep Komisije 2014/917/EU z dne 15. decembra 2014 o določitvi podrobnih pravil za izvajanje Direktive Sveta 2000/29/ES glede uradnega obveščanja o navzočnosti škodljivih organizmov in ukrepih, ki jih sprejmejo ali nameravajo sprejeti države članice (UL L 360, 17.12.2014, str. 59).

PRILOGA I A. IZKORENINJENJE B. ZADRŽEVANJE C. OSTALI UKREPI

PRILOGA II A. IZKORENINJENJE B. ZADRŽEVANJE C. DRUGI UKREPI